Author: PC MZV SR

Predkladacia správa

Z  členstva v Organizácii pre bezpečnosť a spoluprácu v Európe (OBSE) vyplýva pre SR aj povinnosť úhrady členských príspevkov.
 Na základe  prijatia dočasnej škály financovania veľkých misií a projektov OBSE, bol príspevok Slovenskej republiky do rozpočtu OBSE znížený z 0, 25% na 0, 18%, čo v rozpočtovom roku 2001 predstavuje  pre SR úsporu cca 85 000 EUR oproti plánovanému  príspevku.      
    	 
Z rozpočtu OBSE sa vyčleňujú finančné prostriedky  určené na zabezpečenie  chodu inštitúcií organizácie, veľkých projektov a  misií. V zmysle zaužívaných pravidiel v rámci OBSE sú nové iniciatívy, projekty a aktivity hradené formou dobrovoľných príspevkov jednotlivých štátov, zväčša zainteresovaných na riešení konkrétnych problémov a implementácii  nových projektov.

 Slovenská republika pri procese tvorby rozpočtu OBSE iniciovala podporu aktivít  a projektov OBSE v oblasti ľudskej dimenzie a  odporúčala navýšiť finančné prostriedky na činnosť  Kontaktného miesta pre otázky Rómov a Sintov (CPRSI), ktoré je organizačnou zložkou varšavského Úradu pre demokratické inštitúcie a ľudské práva (ODIHR). Jeho hlavnou úlohou je  riešiť problémy   Rómov a napomáhať im v procese plnohodnotnej integrácie do spoločnosti. Závažnosť a aktuálnosť problémov rómskej komunity,  ktorej  potreba internacionalizácie je naliehavo pociťovaná najmä v SR, je neustálym  centrom pozornosti CPRSI. 

Napriek tomu, že Slovenská republika bola jedným z navrhovateľov navýšenia príspevkov na aktivity CPRSI, doposiaľ na tento účel nevyčlenila žiadne finančné prostriedky. 
Dobrovoľný príspevok  SR vo výške 15 000 EUR na podporu aktivít CPRSI by  bol viazaný predovšetkým na krytie projektov a iniciatív OBSE  vo vzťahu k rómskej problematike  a zároveň  by bol  politicky vysoko návratnou investíciou. 

Finančné prostriedky na krytie dobrovoľného príspevku Slovenskej republiky na aktivity OBSE v oblasti rómskej problematiky v roku 2001 budú vyčlenené v rámci schválených výdavkov MZV SR účelovo určených na úhrady príspevkov SR do medzinárodných organizácií. Nakoľko pôjde o použitie prostriedkov usporených z plánovaného členského príspevku SR do OBSE na rok 2001, realizácia predmetnej platby nepresiahne rámec stanovených a vládou schválených finančných prostriedkov určených na úhradu členských príspevkov do medzinárodných organizácií na rok 2001.